Die ongelukstoneel in KwaThema aan die Oosrand. Foto: ER24
Twee mense is dood en vier ander beseer in twee verskillende botsings Sondag in Gauteng.
Ineke van Huyssteen, woordvoerder van ER24, het gesê die eerste botsing het omstreeks 08:10 in KwaThema aan die Oosrand plaasgevind toe 'n vragmotor en 'n motor gebots het.
Met paramedici se aankoms op die toneel het wrakstukke oor die pad verspreid gelê en die wrak van die motor het langs die pad gestaan. Die bestuurder van die motor was steeds in die wrak vasgevang. "Ongelukkig was daar niks wat vir die man gedoen kon word nie en hy is deur 'n ander ambulansdiens op die toneel dood verklaar," het sy gesê.
Die vragmotorbestuurder het slegs geringe beserings opgedoen en is per ambulans na 'n hospitaal geneem. Die oorsaak van die ongeluk is nie bekend nie.
In 'n tweede ongeluk het 'n taxi en 'n voertuig omstreeks 13:30 in Daneweg in Midrand gebots.
Met ER24-paramedici se aankoms op die toneel, was een persoon steeds in die voertuig vasgekeer, terwyl die ander insittendes reeds uit die wrakke van die voertuie verwyder is. Meganiese toerusting moes gebruik word om die persoon uit die voertuig te verwyder.
"Die bestuurder van die voertuig het noodlottige beserings opgedoen en is op die toneel dood verklaar," het Van Huyssteen gesê. Drie ander pasiënte het matige tot ernstige beserings opgedoen en is na 'n hospitaal geneem.